title: "Asger Juul Linding Lindinger"
text: "Asger Juul Linding Lindinger (Beren Fridai, di 13. Oktoober 1916 \u00f6n Esbjerg/DK, Storewen Mondai, di 20. September 1999 \u00f6n Skodsborg/DK) wiar en deenski Skepsreeder, Generalkonsul, Forfater en Politiker.\n\nHi braacht \u00f6n't Jaar 1963 di F\u00f6riskepslinie R\u00f6m-S\u00f6l' \u00fcs R\u00f8m\u00f8-Sild F\u00e6rgerii A/S \u00f6n Havneby \u00fcp R\u00f6m \u00f6n di Gang.\n\nB\u00fclow Agro Co.\nB\u00fclow Agro Co. wiar en Diil fan dit Automobiil-Gisjeft F. B\u00fclow & Co., diar waarskiints \u00f6n di jest Hualev fan di 50er Jaaren gr\u00fcnet waar.\nDi Diil Agro Co. her me Mereln t\u00f6\u00f6gen \u00dcnkr\u00fc\u00fcr, Sl\u00f6\u00f6r en \u00dcntj\u00fcch sa \u00fcs di Spr\u00fcten diarfuar t\u00f6 d\u00f6n, diar importiaret en forkoopet waar.\nAsger Juul Lindinger k\u0101m 1946 t\u00f6 F. B\u00fclow en Co.. Fan 1952 \u00f6n her hi al Diili fan di B\u00fclow Trading Co. en biraileti di Hanel. 1953 k\u0101m B\u00fclow Agro Co. diart\u00f6. Lindinger k\u00fcr di hiili Kraam \u00f6n't Jaar 1956 aurnem, en diarfan waar di Lindinger-Konzern gr\u00fcnet.\n\nReederii en Konkurs\nDi Reederii waar \u00f6n't Jaar 1961 gr\u00fcnlair. Lindinger her en Importfirma en maast olterfuul Stj\u00fc\u00fcren bitaali. Dit wel hi foraneri, aurdat hi meenti, dat hi me en Skep Forleesens maaki k\u00fcr. Dit slaageti man ek. Dit Skep, diar ee\u0111er sin W\u00fcf Ruth Lindinger neemt waar, braacht jit muar Jil iin, en sa skul Lindinger jit muar \"Skat\" bitaali.\n\nHi gair da hen en bistelti nii Skeepen, jest fan di deensk Nuur\u0111see-Werev \u00f6n Ringk\u00f8bing, leeterhen fan di H\u00fcsemer Skepswerev. Diarfan waar da en rocht Skeps-en Gisjefts-Impeerium. Lindingers gurtest Swaarhair wiar noch, dat alis, wat hi bigenti, t\u00f6 Jil waar, en da skel em jaa Stj\u00fc\u00fcren bitaali.\n\nLindinger k\u0101m jaa fan di deensk Weesterkant, en sa wust hi, dat et fuar di Deenen ek sa iinfach wiar en kum jens naa S\u00f6l', wan ja ek me di Toch k\u00f6\u00f6r wel. Des k\u0101m t\u00f6hop me sin manigfual Taachten en di Swaarhairen om Fortiinsten en Stj\u00fc\u00fcren.\nDi naist Trap \u00fcp Wai wiar da di F\u00f6riskepslinie R\u00f6m-S\u00f6l' . Aur di jest Jaaren waar me ual Skeepen bigent. T\u00f6 des Tir wiar't uk fuaral fuar di Deenen jit interisant en koopi \u00fcp Skep iin. Da k\u00fcr ja masi Jil spaari, wan ja niin of mener Zoll en Stj\u00fc\u00fcren bitaali maast. Mesken waar diarom di Linie uk me en Pasajiirskep bigent. \nMe di nii F\u00f6ri R\u00f8m\u00f8 (1967) bigenti sin T\u00f6hopaarber me di H\u00fcsemer Werev. Diar sen da ek bluat di trii F\u00f6riskeepen fuar di R\u00f8m\u00f8-Sylt F\u00e6rgeri A/S becht uuren, Lindinger koopeti jit 18 Frachtskeepen, diar da hent\u00f6 priw\u0101ti Investooren forkoopet waar.\n\nDi T\u00f6hopaarber me di H\u00fcsemer Werev giar bit t\u00f6 di Konkurs, en bi des giar fuar di Koopers fan di Frachtskeepen dit miist Jil forleesen.\nLindinger k\u0101m 1978 \u00f6n Swaarhairen, aurdat hi hoogi Krediti \u00f6n D\u00fctsk Mark her en \u00fcp di \u00fc\u0111er Sir ee\u0111er di \u00d6\u00f6lkriisi 1973/74 ek inoch Fortiinst fan US-Dollars iink\u0101m.\n\nAli Skeepen waar b\u00fctl\u00f6ning forkoopet, man fuar di F\u00f6riskeepen Westerland en Vikingland waar en ain Reederii gr\u00fcnet, di R\u00f8m\u00f8-Sylt F\u00e6rgerederi (1978). Des k\u00fcr h\u00f6\u00f6r man uk ek hual, en sa waar di Skeepen en di Reederii jaa 1979 naa Flensborig forkoopet.\n\nWat jen ee\u0111er sin Duar skrewen heer\nAsger Lindinger wiar en manigfual Mensk.  Hi k\u00fcr me Filosofii om, me Archeologii, me Politik en jit fuul \u00fc\u0111ers.\nFuar di Hanel her hi en Diploom und wiar 25 Jaaaren lung Zensor fuar Diplomanden.\n\n\u00dcs hi jung wiar, es hi me Rad d\u00f6\u00f6r 13 L\u00f6nen k\u00f6\u00f6rt. Hi h\u00f6l h\u00f6m aaftinoch \u00f6n Lastwainer fast, dat hi wat gauer fan Stair k\u0101m, en des k\u00fcr di Reeder ek gur haa. Hi br\u00fckti aaftinoch en \u00fc\u0111er Jen. Sin Knooken k\u0101m diarfan uk ek langsen hiil fan of, en sa wiar Asger Lindinger uk bi masi Dochtern en \u00f6n Kraankenh\u00fc\u00fcsingern. Jens skel hi uk nai bi di tschechiski Grensi en Nacht me 11 W\u00f6lfi t\u00f6hop wesen wiis, sa stuunt et iin \u00f6n sin Biografii, en diar stuunt uk, dat hi 28 Jaaren Mef\u00f6ligster fan en Eetfiarel-Foriining wiar.\n\n\u00d6n di taust Warelkrich wiar hi T\u00f6\u00f6gen-\u00f6n-K\u0113mper. Hi aarberti \u00fcs \"\u0100rier\" iin \u00f6n en juudsk Firma. Hi skel nai bi di hooger Nazis \u00fcs Hitler en Mussolini st\u00f6nen haa.\n\nLindinger es \u00f6n Monte Carlo Renen faart, es \u00f6n hoogi B\u0101rigen \u0101pgingen, her archeoloogisk Aarber maaket, es me Fliigers fl\u00f6\u00f6gen, heer t\u00f6\u00f6gen Stiiren k\u0113mpet, en \u00fcs Politiker heer hi't uk forsjukt.\n\nJest waar hi Zentrumsdemokr\u0101t, da giar hi fan des Partei wech en gr\u00fcn sin ain Partei, di \"Centerpartei\" me sin Moto: \"Hoog me Humoor\".\n\nLindinger her Firmen-\u00d6ndiili en Firmen, sa \u00fcs di F\u00f6riskepslinie naa Sylt, wiar Mef\u00f6ligster fan di Maatsket fuar Bruarwening iin \u00f6n't Folketing. maaketi B\u00fctl\u00f6nspolitik en wiar UN-Ambasadoor fuar Deenemark fan 1977 bit 1979.\n\nLeewentswai\n\nLindinger heer jer me liir bigent, en hi waar oler rocht klaar diarme.\nWan em forstuun wel, wat h\u00f6m sa omdref, da skel em luket haa, wat hi alis \u00fcp jens fuarher. Mesken her hi oler \u0101ph\u00f6len, wan h\u00f6m di Konkurs ek \u00f6n't Aaler fan 62 Jaaren raaket her.\n\nSkuul en Stuudien\n Hanelsliir (Engroshanel), Esbjerg 1932\n Eks\u0101men, Hanelsskuul Esbjerg, 1934\n Wolontari\u0101t bi en Skepsm\u0101klerfirma, 1936-37\n F\u00f6rter aur Skepsfaart, Hanel en Rekl\u0101mi liirt, Stuudientiren \u00f6n Sweeden, Engel\u00f6n, U.S.A.\n Hanelsdiploom fuar B\u00fctenhanel en \u00fcs \"Civil\u00f6konoom\", 1943\n \"S\u00e6tteskipper\" (Hanelsmaister) Nawigatsjoonsskuul Kopenhaawen, 1965 \n Filosoofikum 1968\n Cand. art. (Candidatus artium, Maister fan di K\u00f6nsti) nordiski Arch\u00e4ologii, 1970\n\nAarber\n B\u00fclow Co.: 1946 Disponent, 1948 Prokurist, 1952 Administratiiwi Direktor, 1953 bit 1955 diwersi Hanelsdiili aurnomen en diarme di Lindinger-Konzern gr\u00fcnet.\n\nLindinger Konzern\nSelskepen\n Lindinger Holding Co. A/S \n Lindinger Agro Co. A/S \n Lindinger Trading Co. A/S\n Lindinger International A/S\n Rederiet Lindinger A/S\n R\u00f8m\u00f8-Sylt F\u00e6rgeri A/S\n Havneby Skibshandel A/S\n Lindinger V\u00e6rftet A/S\n R\u00f8m\u00f8 Kurbad A/S\n Hotel F\u00e6rgeg\u00e5rden, R\u00f8m\u00f8\n Lindinger Chartering Co. A/S\n Maskinfabriken Lindinger A/S\n Kolding Korn A/S\n Reiseb\u00fcro Navis GmbH\n Westerland og Lindinger Linien GmbH, Hamborig\n\nSkeepen, wat \u00fcs Selskepen bidrewen waar:\n Lindinger Amber K/S, Lindinger Brilliant K/S, Lindinger Coral K/S, Lindinger Diamond K/S, Lindinger Emerald K/S, Lindinger Facet K/S. Lindinger Gold K/S, Lindinger Hyacinth K/S. Lindinger Ivory K/S, Lindinger )ade K/S, Lindinger Karat K/S, Lindinger Light K/S. Lindinger Moonstone K/S. Lindinger Nimbus K/S. ; \n\nLindinger wiar Fuarseter fan di Fuarst\u00f6nen en administratiiwi Direktor fan des Selskepen.\n\nAsger Lindinger wiar uk jit Mef\u00f6ligster bi di K\u0113mpers t\u00f6\u00f6gen Kreebs (1964 bit 67) en jit aural en narigen President, Stairfortreerer, Mef\u00f6ligster en sa f\u00f6rter.\n\nLuki uk jir\n En Listi fan Lindingers Projekti en Skeepen.\n Jen fan di Frachtskeepen, diar Lindinger \u00f6n di Gang her.\n Di Biografii jeft et jit \u00f6n't Antikwari\u0101t.\n Des k\u00fcr sin H\u00fcs wesen wiis (Google Street View).\n\nFutnooten\n\nLindinger\nLindinger"